(19)

L-Artikolu 26 huwa emendat kif ġej: (a) fil-paragrafu 1, il-punt (c) huwa ssostitwit b’dan li ġej: “(c) awtorità ta’ pajjiż terz jew organizzazzjoni internazzjonali kif imsemmi fl-Artikolu 25(1), il-punt (a), (b) jew (c), jew fl-Artikolu 25(4a).”; (b) il-paragrafu 2 huwa ssostitwit b’dan li ġej: “2. Meta l-Europol tirċievi data personali direttament minn partijiet privati, hija tista’ tipproċessa dik id-data personali f’konformità mal-Artikolu 18 sabiex tidentifika l-unitajiet nazzjonali kkonċernati, kif imsemmi fil-paragrafu 1, punt (a) ta’ dan l-Artikolu. Il-Europol għandha tibgħat id-data personali u kwalunkwe riżultat rilevanti mill-ipproċessar meħtieġ ta’ dik id-data għall-fini li tiġi stabbilita ġuriżdizzjoni immedjatament lill-unitajiet nazzjonali kkonċernati. Il-Europol tista’ tibgħat id-data personali u r-riżultati rilevanti mill-ipproċessar meħtieġ ta’ dik id-data għall-fini li tiġi stabbilita ġuriżdizzjoni, f’konformità mal-Artikolu 25, lill-punti ta’ kuntatt u lill-awtoritajiet ikkonċernati, kif imsemmi fil-paragrafu 1, punti (b) u (c), ta’ dan l-Artikolu. Jekk il-Europol ma tkun tista’ tidentifika ebda unità nazzjonali kkonċernata, jew diġà bagħtet id-data personali rilevanti lill-unitajiet nazzjonali rispettivi identifikati kollha kkonċernati u ma jkunx possibbli li jiġu identifikati unitajiet nazzjonali kkonċernati ulterjuri, hija għandha tħassar id-data, għajr jekk l-unità nazzjonali, il-punt ta’ kuntatt jew l-awtoritajiet ikkonċernati jippreżentaw mill-ġdid id-data personali lill-Europol f’konformità mal-Artikolu 19(1) fi żmien erba’xhur wara li sseħħ it-trażmissjoni jew it-trasferiment. Il-kriterji dwar jekk l-unità nazzjonali tal-Istat Membru ta’ stabbiliment tal-parti privata rilevanti tikkostitwixxix unità nazzjonali kkonċernata għandhom jiġu stipulati fil-linji gwida msemmija fl-Artikolu 18(7).”; (c) jiddaħħal il-paragrafu li ġej: “2a. Kwalunkwe kooperazzjoni mill-Europol ma’ partijiet privati la għandha tidduplika u lanqas tinterferixxi mal-attivitajiet tal-UIFs tal-Istati Membri, u ma għandhiex tikkonċerna informazzjoni li għandha tiġi pprovduta lill-UIFs għall-finijiet tad-Direttiva (UE) 2015/849.”; (d) il-paragrafu 4 huwa ssostitwit b’dan li ġej: “4. Fejn il-Europol tirċievi data personali minn parti privata stabbilita f’pajjiż terz, il-Europol għandha tibgħat dik id-data u r-riżultati tal-analiżi u l-verifika tagħha ta’ dik id-data biss lil Stat Membru, jew lil pajjiż terz ikkonċernat kif imsemmi fl-Artikolu 25(1), il-punt (a), (b) jew (c) jew fl-Artikolu 25(4a). Mingħajr preġudizzju għall-ewwel subparagrafu ta’ dan il-paragrafu, l-Europol tista’ tittrasferixxi r-riżultati msemmija fl-ewwel subparagrafu ta’ dan il-paragrafu lill-pajjiż terz ikkonċernat skont l-Artikolu 25(5) jew (6).”; (e) il-paragrafi 5 u 6 huma ssostitwiti b’dan li ġej: “5. Il-Europol ma għandhiex tittrażmetti jew tittrasferixxi data personali lil partijiet privati, għajr fil-każijiet li ġejjin u dment li tali trażmissjoni jew trasferiment ikun strettament meħtieġ u proporzjonat, li għandu jkun stabbilit każ b’każ: (a) it-trażmissjoni jew it-trasferiment ikunu bla dubju fl-interess tas-suġġett tad-data; (b) it-trażmissjoni jew it-trasferiment ikunu strettament meħtieġa fl-interess tal-prevenzjoni tat-twettiq imminenti ta’ reat kriminali, li jinkludi terroriżmu, li jaqa’ taħt l-objettivi tal-Europol; (c) it-trażmissjoni jew it-trasferiment ta’ data personali li tkun disponibbli pubblikament huma strettament meħtieġa għat-twettiq tal-kompitu msemmi fl-Artikolu 4(1), il-punt (m) u jkunu ssodisfati l-kundizzjonijiet li ġejjin: (i) it-trażmissjoni jew it-trasferiment jikkonċernaw każ individwali u speċifiku; (ii) id-drittijiet u il-libertajiet fundamentali tas-suġġetti tad-data kkonċernati ma jkunux prevalenti fuq l-interess pubbliku li jkun jeħtieġ li dik id-data personali tiġi trażmessa jew ittrasferita fil-każ ikkonċernat; jew (d) it-trażmissjoni jew it-trasferiment ikun strettament meħtieġ għall-Europol biex tinnotifika lil dik il-parti privata li l-informazzjoni riċevuta ma tkunx biżżejjed sabiex il-Europol tkun tista’ tidentifika l-unitajiet nazzjonali kkonċernati, u jkunu ssodisfati l-kundizzjonijiet li ġejjin: (i) it-trażmissjoni jew it-trasferiment isegwi riċevuta ta’ data personali direttament mingħand parti privata f’konformità mal-paragrafu 2; (ii) l-informazzjoni nieqsa, li l-Europol tista’ tirreferi għaliha fin-notifika tagħha, ikollha rabta ċara mal-informazzjoni li qabel kienet ġiet kondiviża minn dik il-parti privata; (iii) l-informazzjoni nieqsa, li l-Europol tista’ tirreferi għaliha fin-notifika tagħha, tkun strettament limitata għal dik li tkun meħtieġa sabiex il-Europol tidentifika l-unitajiet nazzjonali kkonċernati. It-trażmissjoni jew it-trasferiment imsemmi fl-ewwel subparagrafu ta’ dan il-paragrafu huwa soġġett għal kwalunkwe restrizzjoni indikata skont l-Artikolu 19(2) jew (3) u huwa mingħajr preġudizzju għall-Artikolu 67. 6. Fir-rigward tal-paragrafu 5, il-punti (a), (b) u (d), ta’ dan l-Artikolu, jekk parti privata kkonċernata ma tkunx stabbilita fi ħdan l-Unjoni jew f’pajjiż terz kif imsemmi fl-Artikolu 25(1), il-punt (a), (b) jew (c), jew fl-Artikolu 25(4a), it-trasferiment għandu jkun biss awtorizzat mid-Direttur Eżekuttiv jekk it-trasferiment ikun: (a) meħtieġ sabiex ikunu protetti l-interessi vitali tas-suġġett tad-data kkonċernat jew ta’ persuna oħra; (b) meħtieġ sabiex jitħarsu l-interessi leġittimi tas-suġġett tad-data kkonċernat; (c) essenzjali għall-prevenzjoni ta’ theddida immedjata u serja għas-sigurtà pubblika ta’ Stat Membru jew ta’ pajjiż terz; (d) meħtieġ f’każijiet individwali għall-finijiet tal-prevenzjoni, tal-investigazzjoni, tas-sejbien jew tal-prosekuzzjoni ta’ reat kriminali speċifiku li jaqa’ fl-objettivi tal-Europol; jew (e) meħtieġ f’każijiet individwali għall-istabbiliment, għall-eżerċizzju jew għad-difiża ta’ talbiet legali relatati mal-prevenzjoni, mal-investigazzjoni, mas-sejbien jew mal-prosekuzzjoni ta’ reat kriminali speċifiku li jaqa’ fl-objettivi tal-Europol. Id-data personali ma għandhiex tiġi ttrasferita jekk id-Direttur Eżekuttiv jiddetermina li d-drittijiet u l-libertajiet fundamentali tas-suġġett tad-data kkonċernat ikunu prevalenti fuq l-interess pubbliku li jirrikjedi t-trasferiment imsemmi fl-ewwel subparagrafu, il-punti (d) u (e), ta’ dan il-paragrafu.”; (f) jiddaħħlu l-paragrafi li ġejjin: “6a. Mingħajr preġudizzju għall-paragrafu 5, il-punti (a), (c) u (d), ta’ dan l-Artikolu u atti legali oħra tal-Unjoni, it-trasferimenti jew it-trażmissjonijiet ta’ data personali skont il-paragrafi 5 u 6 ma għandhomx ikunu sistematiċi, massivi jew strutturali. 6b. Il-Europol tista’ titlob lill-Istati Membri, permezz tal-unitajiet nazzjonali tagħhom, biex jiksbu, f’konformità mal-liġijiet nazzjonali tagħhom, data personali minn partijiet privati li huma stabbiliti jew li għandhom rappreżentant legali fit-territorju tagħhom, għall-fini tal-kondiviżjoni ta’ dik id-data mal-Europol. Tali talbiet għandhom ikunu motivati u kemm jista’ jkun preċiżi. Tali data personali għandha tkun l-inqas sensittiva possibbli u strettament limitata għal dak li huwa meħtieġ u proporzjonat għall-fini li jippermetti l-Europol tidentifika l-unitajiet nazzjonali kkonċernati. Minkejja l-ġuriżdizzjoni tal-Istati Membri fuq reat kriminali speċifiku, l-Istati Membri għandhom jiżguraw li l-awtoritajiet kompetenti tagħhom ikunu jistgħu jipproċessaw it-talbiet imsemmija fl-ewwel subparagrafu f’konformità mal-liġi nazzjonali tagħhom bl-għan li l-Europol tiġi pprovduta l-informazzjoni meħtieġa sabiex tkun tista’ tidentifika l-unitajiet nazzjonali kkonċernati. 6c. L-infrastruttura tal-Europol tista’ tintuża għal skambji bejn l-awtoritajiet kompetenti tal-Istati Membri u partijiet privati f’konformità mal-liġi nazzjonali rispettiva. Dawk l-iskambji jistgħu jkopru wkoll reati kriminali li ma jaqgħux taħt l-objettivi tal-Europol. Fejn l-Istati Membri jużaw l-infrastruttura tal-Europol għall-iskambju ta’ data personali dwar reati kriminali li jaqgħu taħt l-objettivi tal-Europol, dawn jistgħu jagħtu aċċess lill-Europol għal tali data. Fejn l-Istati Membri jużaw l-infrastruttura tal-Europol għall- iskambji ta’ data personali dwar reati kriminali li ma jaqgħux taħt l-objettivi tal-Europol, il-Europol ma għandhiex ikollha aċċess għal dik id-data u għandha titqies bħala proċessur f’konformità mal-Artikolu 87 tar-Regolament (UE) 2018/1725. Il-Europol għandha tevalwa r-riskji għas-sigurtà maħluqa minħabba li tippermetti l-użu tal-infrastruttura tagħha minn partijiet privati u, fejn meħtieġ, timplimenta miżuri preventivi u ta’ mitigazzjoni xierqa.”; (g) jitħassru l-paragrafi 9 u 10; (h) jiżdied il-paragrafu li ġej: “11. Il-Europol għandha tipprepara rapport annwali għall-Bord ta’ Amministrazzjoni dwar id-data personali skambjata ma’ partijiet privati skont l-Artikoli 26, 26a u 26b, fuq il-bażi ta’ kriterji ta’ evalwazzjoni kwantitattivi u kwalitattivi stabbiliti mill-Bord ta’ Amministrazzjoni. Ir-rapport annwali għandu jinkludi eżempji speċifiċi li juru għaliex it-talbiet tal-Europol f’konformita’ mal-paragrafu 6b ta’ dan l-Artikolu kienu meħtieġa biex tikseb l-objettivi tagħha u twettaq il-kompiti tagħha. Ir-rapport annwali għandu jqis l-obbligi ta’ diskrezzjoni u kunfidenzjalità u l-eżempji għandhom jiġu anonimizzati sa fejn hija kkonċernata d-data personali. Ir-rapport annwali għandu jintbagħat lill-Parlament Ewropew, lill-Kunsill, lill-Kummissjoni u lill-parlamenti nazzjonali.”;